CELEX: 52013PC0440
Language: ro
Date: 2013-06-20
Title: Propunere de DECIZIE A CONSILIULUI de prelungire a perioadei de aplicare a măsurilor corespunzătoare cu privire la Republica Guineea stabilite prin Decizia 2011/465/UE și de modificare a acestei decizii

|
			
		
		
		52013PC0440
		
			Propunere de DECIZIE A CONSILIULUI de prelungire a perioadei de aplicare a măsurilor corespunzătoare cu privire la Republica Guineea stabilite prin Decizia 2011/465/UE și de modificare a acestei decizii /* COM/2013/0440 final - 2013/0209 (NLE) */
			
				
		
		
			
			   	EXPUNERE DE MOTIVE
În iulie 2011, Consiliul Uniunii Europene a
flexibilizat măsurile corespunzătoare stabilite cu privire la
Guineea, ca recunoaștere a progreselor realizate în vederea revenirii la
ordinea constituțională prin învestirea lui Alpha Condé în
funcția de Președinte al Republicii, în urma alegerilor democratice.
Cu toate acestea, Consiliul reamintise că tranziția avea să se
încheie numai după desfășurarea de alegeri legislative libere
și transparente – un ultim obiectiv care trebuie îndeplinit pentru
reluarea deplină a cooperării cu Guineea în cadrul celui de Al 10-lea
FED (Decizia 2011/465/UE). 
Decizia 2011/465/UE a Consiliului,
prelungită prin Decizia 2012/404/UE a Consiliului, își încetează
valabilitatea la 19 iulie 2013. Aceasta prevede două obiective: (1)
adoptarea unui calendar detaliat pentru organizarea alegerilor legislative
înainte de sfârșitul anului 2012; (2) desfășurarea de
alegeri legislative libere și transparente. În urma adoptării și
transmiterii de către Comisia electorală națională
independentă din Guineea, în mai 2013, a unui calendar electoral pentru
desfășurarea alegerilor, Consiliul a considerat că primul
obiectiv a fost atins. Prin urmare, la 21 decembrie 2012 au fost semnate la
Bruxelles documentul de strategie de țară (DST) și programul
indicativ național (PIN) în cadrul celui de Al 10-lea FED. 
Prin decretul prezidențial din 13 aprilie
2013, alegerile legislative au fost stabilite pentru data de 30 iunie 2013. 
Având în vedere întârzierile în ceea ce
privește punerea în aplicare a calendarului electoral, precum și
tensiunile politice majore legate de desfășurarea alegerilor la data
și în condițiile prevăzute, este necesar ca perioada de
valabilitate a Deciziei 2011/465/UE a Consiliului să fie prorogată cu
un an, iar termenul pentru desfășurarea alegerilor legislative
să fie prelungit până la sfârșitul lunii octombrie 2013. În
cazul în care alegerile au loc după această dată, UE nu va fi în
măsură să își mențină angajamentul de a semna
deciziile de finanțare pentru restul proiectelor și programelor din
cel de Al 10-lea FED, având în vedere că Decizia 1/2006 a Consiliului
stabilește data de 31 decembrie 2013 ca dată-limită de angajare
a fondurilor din cel de Al 10-lea FED („sunset clause” – clauză de
caducitate). 
2013/0209 (NLE)
Propunere de
DECIZIE A CONSILIULUI
de prelungire a perioadei de aplicare a
măsurilor corespunzătoare cu privire la Republica Guineea stabilite
prin Decizia 2011/465/UE și de modificare a acestei decizii
CONSILIUL UNIUNII EUROPENE,
având în vedere Tratatul privind
funcționarea Uniunii Europene, 
având în vedere Acordul de parteneriat între
membrii grupului statelor din Africa, zona Caraibilor și Pacific, pe de o
parte, și Comunitatea Europeană și statele membre ale acesteia,
pe de altă parte, semnat la Cotonou la 23 iunie 2000[1], astfel
cum a fost modificat ultima dată la Ouagadougou la 22 iunie 2010[2] (denumit
în continuare „Acordul de parteneriat ACP-UE”), în special articolul 96,
având în vedere Acordul intern încheiat între
reprezentanții guvernelor statelor membre, reuniți în cadrul
Consiliului, privind măsurile care trebuie adoptate și procedurile
care trebuie urmate pentru punerea în aplicare a Acordului de parteneriat
ACP-UE[3],
în special articolul 3,
având în vedere propunerea Comisiei Europene, 
întrucât:
(1)       Decizia 2011/465/UE a
Consiliului din 18 iulie 2011 stabilește măsuri corespunzătoare
cu privire la Guineea, în temeiul articolului 96 alineatul (2) litera (c) din
Acordul de parteneriat ACP-UE. 
(2)       Decizia 2011/465/UE,
prelungită și modificată prin Decizia 2012/404/UE a Consiliului,
condiționează reluarea cooperării cu Republica Guineea de
îndeplinirea a două obiective, și anume elaborarea și adoptarea
de către autoritățile competente a unui calendar detaliat pentru
organizarea alegerilor legislative înainte de sfârșitul anului 2012,
precum și desfășurarea de alegeri legislative libere și
transparente. 
(3)       Ca urmare a trimiterii de
către președintele Comisiei electorale naționale independente,
la 12 mai 2013, a calendarului privind desfășurarea alegerilor
legislative, Consiliul UE a considerat că primul obiectiv a fost atins. 
(4)       Prin decretul
prezidențial din 13 aprilie 2013, alegerile legislative au fost stabilite
pentru data de 30 iunie 2013. Termenul legal pentru publicarea de către
Curtea Supremă a Republicii Guineea a rezultatelor finale ale alegerilor
depășește data la care își încetează valabilitatea
decizia în vigoare, și anume 19 iulie 2013. 
(5)       Este necesar să se
prelungească perioada de aplicare a măsurilor corespunzătoare
stabilite prin Decizia 2011/465/UE și să se extindă până la
sfârșitul anului 2013 data­limită prevăzută de aceste
măsuri pentru desfășurarea alegerilor legislative libere și
transparente în Republica Guineea,
ADOPTĂ PREZENTA DECIZIE: 
Articolul 1
Perioada de valabilitate a Deciziei 2011/465/UE,
astfel cum a fost prorogată și modificată prin Decizia 2012/404/UE,
se prelungește cu încă 12 luni. În acest scop, la articolul 3 din
decizia menționată, data „19 iulie 2013” se înlocuiește cu „19
iulie 2014”.
Articolul 2
Data-limită de confirmare, de către
Republica Guineea, a desfășurării de alegeri legislative libere
și transparente, astfel cum se prevede în măsurile
corespunzătoare menționate în anexa la Decizia 2011/465/UE, se
amână pentru 31 octombrie 2013. 
Articolul 3
Prezenta decizie intră în vigoare la data
adoptării. Decizia se publică în Jurnalul Oficial al Uniunii
Europene.
Adoptată la Bruxelles,
Pentru Consiliu
Președintele
[1]               JO L 317,
15.12.2000, p. 3.
[2]               JO L 287, 4.11.2010, p. 3.
[3]               JO L 317,
15.12.2000, p. 376, modificat prin JO L 247, 9.9.2006, p. 48.